Rowers slaan toe op Harties-huis met pikkopArgieffoto ter illustrasie. Twee vroue en ŉ tienerseun is Dinsdag helder oordag in ŉ huis in Hartbeespoort in Noordwes oorval, aangehou en beroof. Marius Müller, nasionale veiligheidskoördineerder van AfriForum, het aan Maroela Media gesê ŉ ma, haar 16-jarige seun en ŉ huiswerker was in die huis in die Ifafi-woonbuurt, toe hulle omstreeks 12:10 deur twee mans oorval is. “Hulle het kuiergaste verwag en die seun het uitgegaan toe hy hul honde hoor blaf, aangesien hy gedink het die gaste is by die hek. Toe hy buite kom, was die rowers reeds in die erf,” het Müller gesê. Een van die mans het ŉ pik se kop in sy hande gehad, waarmee hy die seun gedreig het. Dit is nie dadelik bekend of hulle nog wapens gehad het nie. Die verdagtes het die seun die huis in gedwing, waarna hulle die drie slagoffers na die hoofslaapkamer op die boonste verdieping van die huis gedwing het. Daar het hulle die seun met hul hande aangerand en aangedring op die kluis se sleutels en waardevolle besittings. “Die ma het saamgewerk en op haar voete gedink. Sy het vir hulle gesê hulle moet gou maak, want hulle verwag enige oomblik kuiergaste wat op hulle [die verdagtes] gaan afkom. Die mans het gegryp wat hulle kon, die slagoffers in die slaapkamer toegesluit en op die vlug geslaan.” Sover vasgestel kon word, is ŉ selfoon, juweliersware, kontant en ŉ rewolwer gesteel. Die slagoffers moes die deur oopbreek voordat hulle hulp kon ontbied. Niemand is ernstig beseer tydens die voorval nie. Die Hartbeespoort-polisie was op die toneel vir verdere ondersoek en het die slagoffers se verklarings afgeneem.